Stina Andok
Rapla vallavanem Piret Minn kinnitas, et kolmapäeval esitas Rapla ühisgümnaasiumi direktor Imbi Kalberg lahkumisavalduse ja lahkus ametist. Tema kohatäitjaks määrati neljapäevaks ja reedeks õppealajuhataja Liis Jõgis, kuid esmaspäevast alustab direktori kohatäitjana endine Rapla maavanem Tõnis Blank. Ta jääb ametikohale kuni alalise direktori leidmiseni.
„Selle ülesande jaoks, mis tuleb koolis esimesena teha, on Blank kõige sobivam,“ selgitas Rapla valla hariduskomisjoni esimees Alar Mutli, miks ettepanek tehti just endisele maavanemale. Mutli sõnul on kooli õpetajaskond täna natukene katki ja kodurahu taastamiseks on vaja meeskond ühendada.